সাতক্ষীরা সংবাদদাতা : সাতক্ষীরার কলারোয়ায় শিশু ধর্ষণ মামলার আসামি সোহাগ পুলিশের সাথে ‘বন্দুকযুদ্ধে’ নিহত হয়েছে। রবিবার সকালে এই ঘটনা ঘটে। শনিবার দিনগত রাত ২টার দিকে উপজেলার হিজলদি গ্রামে এ ঘটনা ঘটে। এ সময় ঘটনাস্থল থেকে একটি ওয়ান শ্যুটার গান ও এক রাউন্ড গুলি উদ্ধার করে পুলিশ। সোহাগ হোসেন উপজেলার বোয়ালিয়া গ্রামের শামসুর সরদারের ছেলে। কলারোয়া থানার ভারপ্রাপ্ত কর্মকর্তা (ওসি) বিপ্লব কুমার জানান, শনিবার বিকেলে সোহাগ তৃতীয় শ্রেণির একটি শিশুকে ধর্ষণ করেন। এ ঘটনায় থানায় তাৎক্ষণিক মামলা রেকর্ড হয়। রাতে তাকে গ্রেপ্তারে অভিযানে গেলে তিনি পুলিশকে লক্ষ্য করে গুলি ছোড়েন। এ সময় সোহাগের আক্রমণে পুলিশের দুই সদস্য আহত হন। একপর্যায়ে পুলিশও পাল্টা গুলি ছুড়লে সোহাগ গুলিবিদ্ধ হয়ে ঘটনাস্থলেই নিহত হন। এ সময় ঘটনাস্থল থেকে একটি ওয়ান শ্যুটার গান ও এক রাউন্ড গুলি উদ্ধার করা হয়। প্রসঙ্গত, শনিবার বিকেলে শিশুটি স্কুল থেকে ফিরে বাড়ির পাশের পুকুরে গোসল করতে গেলে তাকে ধর্ষণ করেন সোহাগ। এ ঘটনায় ওই শিশুর নানি বাদী হয়ে থানায় মামলা দায়ের করেন। শিশুটি বর্তমানে সাতক্ষীরা সদর হাসপাতালে চিকিৎসাধীন।